text: नितिन भावेबेशक बॉलिवुड में अब लीक से हटकर कम बजट की बेहतरीन फिल्में बनने लगी हैं और ऐसी फिल्मों को अब दर्शक हाथोंहाथ ले भी रहे हैं। 'राब्ता' से निर्देशन की फील्ड में एंट्री कर रहे दिनेश विजान की बतौर प्रड्यूसर उनकी पिछली फिल्म 'हिंदी मीडियम' भी कुछ इसी स्टाइल की फिल्म थी। लेकिन, अब जब दिनेश ने बतौर डायरेक्टर 'राब्ता' बनाई तो इसको देखने के बाद हॉल में बैठे दर्शक भी हैरान रह जाते हैं कि वह इस फिल्म में क्या कहना चाहते हैं। वैसे, बॉलिवुड में बरसों से पुर्नजन्म का फॉर्म्युला बॉक्स आफिस पर हमेशा हिट रहा है। बात अगर सत्तर के दशक की करें तो सुनील दत्त, नूतन स्टारर ‘मिलन' ने उस दौर में टिकट खिड़की पर कामयाबी और कमाई का इतिहास रचा तो इस दौर में किंग खान ने 'ओम शांति ओम' बनाई और यह फिल्म भी टिकट खिड़की पर रेकॉर्ड कामयाबी हासिल करने में सफल रही। लगता है यही वजह रही होगी कि दिनेश ने भी जब डायरेक्टर बनने का फैसला किया तो पुर्नजन्म के सब्जेक्ट पर फिल्म बनाने का फैसला किया। हालांकि, जब मल्टिप्लेक्स कल्चर पूरे देश में अपनी जड़ें जमा चुका है और बॉक्स ऑफिस पर जेन एक्स छा रहा है ऐसे दौर में अब पुनर्जन्म की कहानी दर्शकों की इस क्लास को अपनी और खींच पाएगी ऐसा आसान नहीं लगता। शायद खुद दिनेश भी इस सच को जानते थे तभी तो उन्होंने इस फिल्म के हीरो सुशांत सिंह राजपूत और कृति सेनन की बेहतरीन केमिस्ट्री के साथ विजुअल इफेक्टस पर ज्यादा ध्यान दिया है। अगर हम पुनर्जन्म पर बनीं चंद सुपरहिट फिल्मों की बात करें तो इनकी सबसे बड़ी यूएसपी हॉल में बैठे दर्शकों की आंखों को नम करने के फॉर्म्युला फिट करना रहा करता था। लेकिन, इस फिल्म की सबसे बड़ी खामी यही है ढाई घंटे से ज्यादा देर की इस फिल्म में एक भी ऐसा सीन नहीं है, जो हॉल में बैठे दर्शकों की आंखें नम करने का दम रखता हो। कहानी: राब्ता की कहानी है दो ऐसे प्रेमियों- शिव और सायरा की जो पिछले जन्म में भी प्रेमी थे, लेकिन हालात दोनों को एक-दूसरे से अलग कर देते हैं। इस जन्म में भी दोनों एक-दूसरे से मिलते हैं, प्यार करते हैं लेकिन फिर वही हालात बनते हैं कि दोनों बिछड़ जाते हैं। पिछले जन्म की अधूरी प्रेम कहानी नए जन्म में पूरी होती है या नहीं, यही है फिल्म राब्ता।शिव कक्कड़ (सुशांत सिंह राजपूत) बूडापेस्ट में बैंकर है। शिव कुछ ज्यादा ही बतियाने वाला रोमांटिक मिजाज का है। यहीं पर एक दिन उसकी मुलाकात चॉकलेट स्टोर चलाने वाली सायरा (कृति सेनन) से होती है। जैसा कि बॉलिवुड फिल्मों में होता है पहले नोकझोंक और फिर चंद मुलाकातों के बाद शिव और सायरा एक-दूसरे से प्यार करने लगते है। इंटरवल से ठीक पहले इस सिंपल कहानी में एक बिजनेस टायकून जाकिर मर्चेंट (जिम सरभ) की बड़े शानदार स्टाइल से एंट्री होती है।अचानक शिव को कुछ दिनों के लिए वियना में बैंकर्स की कॉन्फ्रेंस में हिस्सा लेने के लिए जाना पड़ता है। इसी बीच सायरा की जिंदगी में बदलाव शुरू होने लगता है और कुछ पुरानी यादें उसका पीछा छोड़ने का नाम नहीं ले रही हैं। वह धीरे-धीरे जाकिर की ओर आकर्षित होने लगती है। कहानी में नया टर्न आता है सायरा, शिव को छोड़कर चली जाती है। पुनर्जन्म के प्यार की इस कहानी में हालात इस बार भी वही बनते हैं, जिनके चलते पिछले जन्म में दोनों बिछड़ जाते हैं। ऐक्टिंग: इस फिल्म की सबसे बड़ी यूएसपी सुशांत और कृति की बेहतरीन केमिस्ट्री है। इन दोनों ने अपने किरदार को ऐसे जोशीले और अलग अंदाज के साथ निभाया है कि जिस-जिस सीन में भी यह जोड़ी दिखाई देती है दर्शक वहीं फुल एन्जॉय करते हैं। बेशक, सुशांत के अपोजिट कृति कुछ सीन्स में उनसे कमजोर नजर आईं, लेकिन ऐसा भी नहीं कि कृति ने कहीं दर्शकों को निराश किया हो। इंटरवल से चंद मिनट पहले कहानी में जिम सरभ की एंट्री जबर्दस्त और शानदार ढंग से होती है, लेकिन कुछ देर बाद लगने लगता है जिम कुछ नया नहीं कर रहे हैं। फिल्म में राजकुमार राव का किरदार कुछ ऐसा है कि आप उन्हें जबर्दस्त मेकअप के चलते शायद पहचान भी ना पाएं। हालांकि, उन्हें कुछ अलग करने का मौका भी नहीं मिल पाया। निर्देशन: दिनेश ने पुर्नजन्म कहानी पेश की, लेकिन यह भावनात्मक तौर पर कमजोर है। यही इस फिल्म की सबसे बड़ी कमजोरी है। पूरी फिल्म में दमदार विजुअल्स, शानदार लोकेशन्स और बेहतरीन कॉस्टयूम जरूर देखने को मिलते है। दिनेश ने सुशांत और कृति के किरदारों को बेहतरीन बनाने के लिए अच्छी मेहनत की है, वहीं जहां इंटरवल से पहले तक की फिल्म जेन एक्स का एंटरटेनमेंट करती है तो इंटरवल के बाद जब पुर्नजन्म की कहानी शुरू होती है तो दर्शकों की यही क्लास खुद को असहाय महसूस करती है। फिल्म में ना जाने कौन सा युग दिखाया है जहां कबीलों में रहने वालों की ड्रेसिंग समझ से परे है। ऐसा लगता है दिनेश ने इस और ध्यान नहीं दिया। संगीत: फिल्म में कई गाने है और हर गाने को बेहतरीन लोकेशन पर शूट किया गया है। रिलीज से पहले ही फिल्म के दो गाने- इक वारी आ, मैं तेरा बॉयफ्रेंड कई म्यूजिक चार्ट्स में शामिल हो चुके है। बरसों पुराने गाने इक लड़की भोली-भाली-सी का फिल्मांकन गजब का बन पड़ा है। क्यों देखें: बुडापेस्ट की शानदार लोकेशन्स और सुशांत सिंह राजपूत और कृति की एनर्जीटिक बेहतरीन केमिस्ट्री, इस फिल्म को देखने की यही दो वजहें हो सकती हैं। 